**Guruén piiri** (port. *Distrito de Gurué*) on Mosambikin keskiosissa sijaitseva, Zambezian maakuntaan kuuluva piiri. Piirin hallintokeskus on Guruén kaupunki, joka sijaitsee linnuntietä 267 kilometriä kilometriä maakuntakeskus Quelimanesta pohjoiseen.

Piirin naapurit ja ilmasto
--------------------------

Guruén piirin naapureita ovat pohjoisessa Niassan maakunnan Cuamban piiri ja Nampulan maakunnan Maleman piiri, idässä Alto Molócuen piiri, etelässä Namarroin ja Ilen piirit ja lännessä Molumbon piiri.

Gurúèn ilmasto on lauhkea. Paikallisen kesän päivälämpötilat ovat 30–40 °C välillä, talvella lämpötila on luokkaa 17–20 °C. Vuoden keskilämpötila on 22–24 celsiusastetta, käyden korkeimmillaan marraskuussa (keskimäärin 32,5 °C; nyttemmin vuoden keskimääräinen maksimi 36,6–38,5 °C) ja alimmillaan heinäkuussa (12,3 °C; vuoden keskimääräinen minimi noin 10 °C). Keskimääräinen vuosisademäärä vaihtelee paikasta riippuen noin 1 000–2 000 millimetrin suuruusluokassa (1 995,7 mm / Gúruèn ilmastoasema (ex. Vila Junqueiro); 1 030,2 mm P. A Lioma).

Pinta-ala ja paikallishallinnollinen jako
-----------------------------------------

Piirin pinta-alalle lähteet antavat hieman vaihtelevia lukemia: 5 606 neliökilometriä, tai 5 688 km² (2005) tai 6 121 km².(2021).

Paikallistasolla piiri jakautui kolmeen hallinto-alueeseen (port. *postos administrativos*, P.A): P.A Cidade de Gurué (sede), P.A de Lioma ja P.A de Mepuagiua. Hallintoalueet jaetaan edelleen paikkakuntiin (localidades).

Väestö
------

Mosambikin tilastoviranomaisen ennuste väkiluvuksi on 490 488 asukasta (2022). Väkiluku on kasvanut edellisten vuosikymmenien aikana nopeasti: 197 179 (VL 1997), 297 935 (VL 2007) ja 420 869 (2017).

Väestöstä lukutaidottomia on 40,0 prosenttia (2021; vuonna 1997: 73,6%); miehillä lukutaito oli selvästi yleisempää kuin naisilla. Väestön valtakieli on paikalliskieliin lukeutuva lomwe (elomwe) eli länsimakuan kieli, jota äidinkielenään puhui on 65 prosenttia väestöstä (1997). Mosambikin virallista kieltä portugalia puhui vain 35 prosenttia piirin asukkaista; miehet kaksi kertaa naisia useammin (1997).

Nopean väestönkasvun seurauksena yli puolet maakunnan väestöstä on lapsia ja nuoria (0–17-vuotiaita); Mosambikin tilastoviraston (INE) väestöennusteen (2022) mukaan alle 20-vuotiaita oli 58,6 prosenttia Guruén piirin asukkaista (287 583/490 488). Unescon Zambeziaan keskittyvän raportin ja maakunnan terveystilaston mukaan mukaan esimerkiksi lasten moniulotteinen köyhyys on Zambezian maakunnassa erittäin yleistä (59,1 % lapsista), ja esimerkiksi alle 5-vuotiaitten anemia sekä lapsikuolleisuus (6,84 %) korkealla tasolla (2015–2018). Yleisesti koko Mosambik lukeutuu matalan tulotason maiden keskiarvoa alhaisemmalle tulotasolle, joka osaltaan kuvastaa äärimmäisen köyhyyden yleisyyttä koko maassa.

Talouselämä ja keskeiset tuotteet
---------------------------------

Keskeisimpiä toimialoja Guruén piirissä ovat maatalous, karjankasvatus, kauppa (elintarvikkeiden ja rakennustarvikkeiden vähittäis- ja tukkukauppa) ja koulutuspalvelut oheistoimintoineen (koulut ja lastenkodit, majoitus ja ruokapalvelut). Piirin maa- ja karjatalouden päätuotteita ovat tee, makadamiapähkinä, maissi, kirjodurra (mapira), seesami, voipapu, kyyhkynherne, maapapu (Feijão Jugo), banaani, avokado, appelsiini, mandariini, sokeriruoko, maapähkinä, maniokki, peruna, sipuli, taaro (Madumbe, Amadumbe), nautakarja, vuohet, porsaat ja siipikarja. Teenpensaiden viljely ja tähän liittyvä mustan teen tuotanto on eräs näkyvimmistä maataloustuotannon muodoista Guruén piirissä. Piiri on Mosambikin suurin teetuotannon alue ja tämä maatalouden muoto työllistää tuhansia ihmisiä seudulla. Mosambik tuottaa vuosittain noin 30 miljoonaa kiloa teetä.

* Maantietä ja maisemaa Guruén piirissä.Maantietä ja maisemaa Guruén piirissä.
* Hiekkatie Guruén piirissä.Hiekkatie Guruén piirissä.
* Kappeli Guruén kaupungissa.Kappeli Guruén kaupungissa.

Lähteet
-------

1. ↑  Governos Distritais (Piirien johtajat) portaldogoverno.gov.mz. Viitattu 23.10.2023. (portugaliksi)
2. 1 2 3 4 5  Principais Indicadores Sociodemográfios da Provícia da Zambézia 2022 (pdf) UNICEF, unicef.org. Viitattu 23.10.2023. (portugaliksi)
3. 1 2 3 4 5 6  Perfis Distritais - Gurué  16.11.2016. Província de Zambezia, zambezia.gov.mz. Viitattu 23.10.2023. (portugaliksi)
4. 1 2 3 4 5 6 7 8 9 10  Estatísticas do Distrito de Gurué 2017-2021 (pdf)  1/2023. Mosambikin kansallinen tilastolaitos (Instituto Nacional de Estatística, INE), ine.gov.mz. Viitattu 23.10.2023. (portugaliksi)
5. 1 2 3 4 5 6 7 8 9 10 11  Perfis dos Distrito de Gurué Província de Zambezia  2005. Instituto Nacional de Estatística, ine.gov.mz. Viitattu 23.10.2023. (portugaliksi)
6. ↑  Mozambique Gurue mozambiqueexpert.com. Viitattu 23.10.2023. (englanniksi)
7. ↑  Perfis dos Distritos Província de Zambezia, zambezia.gov.mz. Viitattu 23.10.2023. (portugaliksi)
8. ↑  Anuário Estatístico, Província de Zambezia 2020 (pdf)  2021. Mosambikin tilastokeskus (Instituto Nacional de Estatística – Moçambique), ine.gov.mz. Viitattu 23.10.2023. (portugaliksi)
9. ↑  População da Provícia de Zambezia, 2007 (pdf)  2007. Instituto Nacional de Estatística.  Arkistoitu 19.12.2007. Viitattu 23.10.2023. (portugaliksi)
10. 1 2  Anuário Estatístico de Saúde 2021, Provícia da Zambézia (pdf)  2/2022. humanresearch.org.mz. Viitattu 23.10.2023. (portugaliksi)
11. ↑  Feijao Jugo capstoneseeds.com. Viitattu 23.10.2023. (portugaliksi)
12. ↑  The Madumbe: the potato of the tropics thegardener.co.za. Viitattu 23.10.2023. (portugaliksi)
13. ↑  Noluthando Ngcakani: Amadumbe: 5 tips for growing this African vegetable  25.2.2021. foodformzansi.co.za. Viitattu 23.10.2023. (portugaliksi)
14. ↑  Dan Bolton: Magnificant Mozambique  10.10.2021. teajourney.pub. Viitattu 23.10.2023. (englanniksi)
15. ↑  Tea production in Gurué (pohjautuu artikkeliin 2018 Marcelino Mueia (19.6.2018) Produção de chá em Gurué, Deutsche Welle (portugaliksi))  22.6.2018. clubofmozambique.com. Viitattu 23.10.2023. (englanniksi)
16. ↑  The Tea Estate SDZ Chá, sdzcha.com. Viitattu 23.10.2023. (englanniksi)
17. ↑  Greening the tea industry in East Africa  15.3.2006. Innovation Energie Développement (IED, France), via energypedia.info. Viitattu 23.10.2023. (englanniksi)
18. ↑  Tea Production in Mozambique (FAO:n tilastoja grafisesti)  23.7.2023. helgilibrary.com. Viitattu 23.10.2023. (englanniksi)

Aiheesta muualla
----------------

* Casa De cultura de De Gurue (portugaliksi) (facebook.co)